9. การควบคุมภายใน

คณะกรรมการบริษัทตระหนักถึงความสำคัญของระบบการควบคุมภายใน
จึงได้แต่งตั้งคณะกรรมการตรวจสอบซึ่งประกอบด้วยกรรมการอิสระ
เพื่อช่วยแบ่งเบาภาระของคณะกรรมการบริษัทในการกำกับดูแล
สอบทานความมีประสิทธิผลและประสิทธิภาพของระบบการควบคุมภายใน
สอบทานวิธีการดูแลรักษาทรัพย์สินเพื่อมิให้มีการนำทรัพย์สินของบริษัทฯ
ไปใช้ในทางมิชอบหรือโดยไม่มีอำนาจ สอบทานรายการที่อาจมีความขัดแย้งทางผลประโยชน์
สอบทานความถูกต้องและความเชื่อถือได้ของรายงานทางการเงิน
การปฏิบัติตามหลักการกำกับดูแลกิจการที่ดี
การปฏิบัติตามข้อกำหนดของตลาดหลักทรัพย์และกฎหมายอื่นที่เกี่ยวข้องกับการดำเนินธุรกิจของบริษัทและบริษัทย่อย
นอกจากนี้คณะกรรมการตรวจสอบยังมีหน้าที่ในการพิจารณาคัดเลือกและเสนอแต่งตั้งผู้สอบบัญชี
รวมทั้งปฏิบัติหน้าที่อื่นตามที่คณะกรรมการบริษัทมอบหมาย

ในการปฏิบัติหน้าที่ของการกำกับดูแล
คณะกรรมการตรวจสอบได้มอบหมายให้ฝ่ายตรวจสอบภายในดำเนินการตรวจสอบการดำเนินกิจกรรมต่างๆของบริษัทและบริษัทย่อย
เพื่อให้เกิดความมั่นใจว่าการดำเนินธุรกิจของบริษัทเป็นไปโดยสอดคล้องกับระเบียบ คำสั่ง นโยบาย
และกฎหมายที่เกี่ยวข้อง
โดยฝ่ายตรวจสอบภายในจะเสนอรายงานผลการตรวจสอบพร้อมข้อเสนอแนะเพื่อการปรับปรุง(ถ้ามี)
ต่อคณะกรรมการตรวจสอบ
และคณะกรรมการตรวจสอบจะนำเสนอรายงานต่อคณะกรรมการบริษัทต่อไป

ในรอบปี 2555 ที่ผ่านมา คณะกรรมการตรวจสอบได้มีการประชุมรวมกัน 6 ครั้ง
โดยฝ่ายบริหารของบริษัทและบริษัทย่อยเข้าร่วมประชุมด้วยทุกครั้ง
จากผลการประเมินความเพียงพอของระบบการควบคุมภายในใน 5 องค์ประกอบ คือ
องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูล และระบบการติดตาม
ประกอบกับผลการตรวจสอบของฝ่ายตรวจสอบภายใน
คณะกรรมการตรวจสอบมีความเห็นว่าการดำเนินงานของบริษัทและบริษัทย่อย
เป็นไปภายใต้หลักการกำกับดูแลกิจการที่ดี มีระบบการควบคุมภายในที่มีประสิทธิภาพ
มีการควบคุมดูแล
รักษาทรัพย์สินที่เหมาะสมสามารถป้องกันมิให้ผู้บริหารนำทรัพย์สินของบริษัทไปใช้ในทางมิชอบหรือโดยไม่มีอำนาจ
รายงานทางการเงินของบริษัทฯ จัดทำขึ้นตามหลักการบัญชีที่รับรองทั่วไป
การเปิดเผยข้อมูลในรายงานทางการเงินมีความถูกต้อง เชื่อถือได้
การดำเนินธุรกิจของบริษัทได้ปฏิบัติตามกฎหมายว่าด้วยหลักทรัพย์และตลาดหลักทรัพย์
และกฎหมายอื่นที่เกี่ยวข้อง
ผู้สอบบัญชีไม่พบข้อบกพร่องที่เป็นสาระสำคัญที่จะเสนอแนะให้บริษัทและบริษัทย่อยปรับปรุงระบบการควบคุมภายในแต่อย่างใด

จากการรายงานของคณะกรรมการตรวจสอบและผู้สอบบัญชี
คณะกรรมการบริษัทมีความเห็นว่าการดำเนินงานของบริษัทและบริษัทย่อยเป็นไปภายใต้หลักการกำกับดูแลกิจการที่โปร่งใส
มีระบบการควบคุมภายในที่เหมาะสม มีประสิทธิภาพ
สามารถป้องกันทรัพย์สินของบริษัทและบริษัทย่อยจากการที่ผู้บริหารนำไปใช้ในทางมิชอบหรือโดยไม่มีอำนาจ

รายงานคณะกรรมการตรวจสอบ

คณะกรรมการตรวจสอบของบริษัท ผลิตไฟฟ้าราชบุรีโฮลดิ้ง จำกัด (มหาชน)
ประกอบด้วยกรรมการอิสระจำนวน 3 ท่าน ได้แก่ เรืออากาศเอกศิริเดช จุลเปมะ
เป็นประธานกรรมการตรวจสอบ นายสาธิต รังคสิริ และนางสาว ปิยะธิดา ประดิษฐบาทุกา
เป็นกรรมการตรวจสอบ โดยมีนายพรชัย จำนงค์เดช ผู้อำนวยการฝ่ายตรวจสอบภายใน
ทำหน้าที่เลขานุการคณะกรรมการตรวจสอบ ในระหว่างปี 2555
มีการเปลี่ยนแปลงกรรมการตรวจสอบตามมติคณะกรรมการบริษัทฯ ครั้งที่ 4/2555 โดยแต่งตั้ง
เรืออากาศเอกศิริเดช จุลเปมะ เป็นประธานกรรมการตรวจสอบแทนนายวีระ
ศรีวัฒนตระกูลและแต่งตั้งนางสาวปิยะธิดา ประดิษฐบาทุกา เป็นกรรมการตรวจสอบแทนนายนัที
เปรมรัศมี ตั้งแต่วันที่ 23 เมษายน 2555

กรรมการตรวจสอบทุกท่านมีคุณสมบัติของกรรมการอิสระและกรรมการตรวจสอบ
ครบถ้วนตามที่กำหนดไว้ในระเบียบบริษัทฯว่าด้วย คณะกรรมการบริษัท พ.ศ. 2552
และระเบียบบริษัทฯว่าด้วย คณะกรรมการตรวจสอบ พ.ศ. 2551
ซึ่งสอดคล้องกับข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์ (กลต.)
และตลาดหลักทรัพย์แห่งประเทศไทย

ในปี 2555 คณะกรรมการตรวจสอบได้มีการประชุมรวม 6 ครั้ง
และมีการประชุมร่วมกันระหว่างคณะกรรมการตรวจสอบและผู้สอบบัญชีโดยไม่มีฝ่ายบริหารเข้าร่วมประชุมด้วย
1 ครั้ง การประชุมกรรมการตรวจสอบทุกครั้ง จะมีฝ่ายบริหารของบริษัทฯ
บริษัทย่อยและผู้สอบบัญชีเข้าร่วมประชุมด้วยทุกครั้งเพื่อร่วมเสนอข้อมูล
รับฟังความคิดเห็นและข้อเสนอแนะที่เป็นประโยชน์ต่อการบริหารงานผลจากการประชุมแต่ละครั้งได้นำเสนอต่อคณะกรรมการของบริษัทฯ
และบริษัทย่อยเพื่อทราบทุกครั้ง
ในรอบปีที่ผ่านมาคณะกรรมการตรวจสอบดำเนินกิจกรรมที่สำคัญสรุปได้ดังนี้

-   สอบทานความถูกต้อง ครบถ้วน ความเชื่อถือได้ของงบการเงินรายไตรมาส
    และงบการเงินประจำปีของบริษัทฯและบริษัทย่อยก่อนที่จะนำเสนอคณะกรรมการของแต่ละบริษัท

-   สอบทานความเพียงพอของระบบการควบคุมภายในเพื่อให้มั่นใจว่าการดำเนินงานของบริษัทเป็นไปอย่างมีประสิทธิภาพประสิทธิผล
    และสามารถบรรลุเป้าหมายตามที่กำหนดไว้

-   สอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่ง

  ประเทศไทย หรือกฎหมายที่เกี่ยวข้องกับธุรกิจของบริษัทฯ

-   สอบทานรายการที่อาจมีความขัดแย้งทางผลประโยชน์ให้เป็นไปตามกฎหมายและกฎระเบียบตามที่คณะกรรมการกำกับตลาดทุน
    และหน่วยงานอื่นๆ ที่เกี่ยวข้องกำหนด
    โดยรายการที่เป็นรายการเกี่ยวโยงหรือรายการที่อาจมีความขัดแย้งทางผลประโยชน์จะต้องนำเสนอคณะกรรมการตรวจสอบเพื่อพิจารณาให้ความเห็นชอบก่อนที่จะนำเสนอคณะกรรมการบริษัทฯ
    เพื่อพิจารณาต่อไป และฝ่ายบริหารได้รายงานความเคลื่อนไหวของรายการต่างๆ
    ต่อคณะกรรมการตรวจสอบเพื่อทราบทุกไตรมาส

-   กำกับดูแลงานตรวจสอบภายใน
    เพื่อให้มั่นใจว่าการดำเนินงานตรวจสอบภายในเป็นไปอย่างมีประสิทธิภาพและประสิทธิผล
    โดยให้ความเห็นชอบแผนการตรวจสอบประจำปี รับทราบรายงานผลการตรวจสอบ
    และให้ความเห็นในเรื่องการควบคุมภายในให้รัดกุมเพียงพอที่จะป้องกันหรือลดความเสี่ยงที่อาจจะเกิดขึ้นได้
    รวมทั้งเสนอแนะแนวทางการดำเนินงานการติดตามผลและการปรับปรุงแก้ไข
    เพื่อให้งานตรวจสอบภายในดำเนินการอย่างเหมาะสมและมีประสิทธิผล

โดยสรุป คณะกรรมการตรวจสอบมีความเห็นว่างบการเงินของบริษัทฯ
และบริษัทย่อยได้จัดทำขึ้นตามหลักการบัญชีที่รับรองทั่วไป มีการเปิดเผยข้อมูลอย่างเพียงพอ
มีความถูกต้อง ครบถ้วนเชื่อถือได้ ระบบการควบคุมภายในมีประสิทธิภาพและประสิทธิผลเพียงพอ
มีการแบ่งแยกอำนาจหน้าที่โดยชัดเจน ทั้งนี้ไม่พบจุดอ่อนหรือข้อบกพร่องที่เป็นสาระสำคัญ
ซึ่งสอดคล้องกับการประเมินของผู้สอบบัญชี การดำเนินธุรกิจของบริษัทฯ
และบริษัทย่อยเป็นไปโดยสอดคล้องกับกฎหมายว่าด้วยหลักทรัพย์และตลาดหลักทรัพย์ข้อกำหนดของตลาดหลักทรัพย์แห่งประเทศไทย
หรือกฎหมายอื่นที่เกี่ยวข้อง

อนึ่ง คณะกรรมการตรวจสอบได้พิจารณาให้ความเห็นชอบในการแต่งตั้งนายไวโรจน์ จินดามณีพิทักษ์
(ผู้สอบบัญชีรับอนุญาตเลขที่ 3565) หรือนายเอกสิทธิ์ ชูธรรมสถิตย์ (ผู้สอบบัญชีรับอนุญาตเลขที่
4195) หรือนายเจริญ ผู้สัมฤทธิ์เลิศ (ผู้สอบบัญชีรับอนุญาตเลขที่ 4068) แห่งบริษัท เคพีเอ็มจี
ภูมิไชย สอบบัญชี จำกัด เป็นผู้สอบบัญชีของบริษัทฯ และบริษัทย่อย ประจำปี 2556
โดยมีค่าธรรมเนียมในการสอบบัญชีรวมเป็นเงิน 2,220,000 บาท (รวม Out-of-pocket)
โดยค่าสอบบัญชีเฉพาะส่วนของบริษัทฯ คิดเป็นเงิน 810,000 บาท
ทั้งนี้คณะกรรมการตรวจสอบได้เสนอเรื่องดังกล่าวต่อคณะกรรมการบริษัทฯ
เพื่อนำเสนอขออนุมัติจากที่ประชุมผู้ถือหุ้นต่อไป

[]

เรืออากาศเอก

(ศิริเดช จุลเปมะ)

ประธานกรรมการตรวจสอบ